Vöruútflutningur Breta til Evrópusambandsríkja dróst verulega saman fyrsta mánuðinn eftir að þeir sögðu endanlega skilið við sambandið. Samdráttur er í iðnaðarframleiðslu í Bretlandi vegna COVID-19 faraldursins.
Vöruútflutningur frá Bretlandi til Evrópusambandslanda dróst saman um hátt í fjörutíu og eitt prósent í janúar frá mánuðinum þar á undan. Um áramótin gekk útganga Breta úr ESB endanlega í gildi. Breska hagkerfið hefur minnkað um níu prósent frá því að heimsfaraldurinn braust út.
Í tilkynningu sem hagstofan í Lundúnum sendi frá sér í dag segir að verðmæti útflutnings til Evrópusambandsríkja hafi dregist saman um 5,6 milljarða sterlingspunda, eða 40,7 prósent frá því í desember. Upphæðin nemur rúmlega þúsund milljörðum króna. Sérfræðingar hagstofunnar gera ráð fyrir að samdrátturinn sé tímabundinn vegna viðskilnaðarins. Jafnframt var greint frá því í dag að tveggja komma níu prósenta efnahagssamdráttur hefði verið í Bretlandi í janúar, þegar landinu var lokað að miklu leyti vegna þriðju bylgju faraldursins. Þá segir í frétt hagstofunnar að breska hagkerfið hafi skroppið saman um níu prósent frá því að heimsfaraldurinn braust út. Vegna lokana dróst ýmis framleiðsla saman í byrjun ársins, einkum bílaframleiðsla. Eina atvinnugreinin sem blómstraði á fyrstu vikum ársins var heilbrigðisþjónusta, að því er BBC hefur eftir sérfræðingi hjá hagstofunni.
Vöruútflutningur Breta til Evrópusambandsríkja dróst verulega saman fyrsta mánuðinn eftir að þeir sögðu endanlega skilið við sambandið. Samdráttur er í iðnaðarframleiðslu í Bretlandi vegna COVID-19 faraldursins.